《沁园春 题亡媳赵玉钗遗像》
清代·梁蓉函

七载栽培，灼灼桃花，颠风乱吹。记华堂执贽，花幡春暖，文窗问字，兰焰宵辉。

寒燠经心，趋承可意，绕膝依依似女儿。天难问，倏彩云影散，璧月轮亏。

韶颜娇映铢衣，桄梦里、相逢却道非。剩晨昏冥想，病姿婉娈，丹青留得，旧态依稀。

老鬓添霜，愁心对雨，诉与泉台知不知。凄凉况，向图中唤母，稚女娇痴。

作者简介：清福建长乐人，字韵书。教谕许濂妻。幼承母教，工琴，善画，尤喜填词。有《影香窗诗钞》。